 [image: image1.jpg]PRIFYSGOL CYMRU ———
S Y Drindod Dewi Sant
UNIVERSITY OF WALES

Trinity Saint David





MA Dwyieithrwydd ac Amlieithrwydd
Llawlyfr Canllawiau Cyfeirnodi 

2015-2016
Cynnwys


31. Cyflwyniad


42. Dyfynnu Awduron o fewn Testun Aseiniad


103. Gwahanol ffyrdd o ddefnyddio cyfeirnodi yn eich gwaith.


134. Rhestr Gyfeirnodau a Llyfryddiaeth


154.1 Cyfeirnodi Llyfrau


174.2 Cyfeirnodi Llyfrau Electronig


184.3 Cyfeirnodi Erthyglau Cylchgronau


204.4 Cyfeirnodi Cylchgronau Electronig


214.5 Cyfeirnodi Gwefannau


234.6 Cyhoeddiadau gan lywodraethau a sefydliadau eraill


244.7 Cyfeirnodi Papurau Newydd


254.8 Cyfeirnodi Rhaglenni Teledu / Radio


264.9 Cyfeirnodi Ffilm / Fideo neu DVD


274.10 Papurau a Chyflwyniadau mewn Cynadleddau


274.11 E-bost


        4.12 Traethodau ymchwil heb eu cyhoeddi                                                          28
        5. Rhestr Gyfeirnodau / Llyfryddiaeth                                                                 29 

 

1. Cyflwyniad
Yn Ysgol y Gymraeg ac Astudiaethau Dwyieithrwydd, bydd angen i chi gyfeirnodi’r wybodaeth a ddefnyddiwch wrth ysgrifennu eich aseiniadau.  Mae’r cwrs MA Astudiaethau Dwyieithrwydd yn defnyddio’r system Harvard.
Paratowyd y canllawiau hyn i sicrhau eich bod yn defnyddio’r system yn gywir ac yn defnyddio’r fformat sy’n cael ei gynnig gan Ysgol y Gymraeg ac Astudiaethau Dwyieithrwydd  fel un priodol. 

Yn y canllawiau hyn ceir:-
· Enghreifftiau o sut i gyfeirnodi yn eich testun (traethawd neu aseiniad)
· Enghreifftiau o sut i gynnwys dyfyniadau uniongyrchol yn eich gwaith 

· Enghreifftiau o sut i aralleirio 

· Gwybodaeth ar sut i lunio Rhestr Gyfeirnodau / Llyfryddiaeth ar ddiwedd eich gwaith
· Cyngor ar sut i drefnu eich Rhestr Gyfeirnodau / Llyfryddiaeth
· Rhestr Gyfeirnodau / Llyfryddiaeth enghreifftiol
Mae’r canllawiau hyn yn bwysig iawn a dylech eu defnyddio wrth ysgrifennu unrhyw waith cwrs er mwyn sicrhau eich bod yn cyfeirnodi’n gywir.  Mae angen ymarfer cyfeirnodi, felly, wrth i chi ysgrifennu eich holl waith cwrs, dylech gadw’r ddogfen gyfarwyddyd hon wrth law.
Mae cyfeirnodi (neu ddyfynnu) yn golygu eich bod yn cydnabod eich bod wedi cymryd syniadau neu eiriau o erthygl neu lyfr rydych wedi’i ddarllen, CD rydych wedi gwrando arni, DVD rydych wedi’i wylio neu unrhyw ffynhonnell arall gan gynnwys y rhyngrwyd, ac yn eu rhoi yn eich aseiniad.  Mae’n hanfodol fod unrhyw wybodaeth rydych wedi’i defnyddio’n cael ei chyfeirnodi’n gywir. Os na fyddwch yn cyfeirnodi, yna, mae’n bosibl yr ystyrir bod eich gwaith wedi cael ei lên-ladrata, sy’n gyfystyr â thwyllo, ac mae’n drosedd ddifrifol iawn sy’n hollol annerbyniol yn y Brifysgol.
Mae cyfeirnodi’n rhoi tystiolaeth eich bod wedi gwneud eich gwaith ymchwil eich hunan sydd yn eich galluogi i ddod o hyd i’r wybodaeth angenrheidiol ar gyfer dysgu mewn dyfnder.  Mae’n caniatáu i chi gael persbectif eang ar wahanol faterion ac i ystyried gwahanol agweddau a safbwyntiau yn y pynciau rydych chi’n eu hastudio.  Ni ellir cyflawni hyn yn syml drwy ddefnyddio nodiadau dosbarth a thaflenni gwybodaeth i gwblhau eich aseiniadau.
Mae holl broses cyfeirnodi’n golygu eich bod yn cadw cofnod manwl o bob darn o wybodaeth a ddefnyddiwch.  Mae’n beth rhwystredig iawn dod o hyd i erthygl neu ddogfen ddefnyddiol ac yna methu ei lleoli eto pan fod angen oherwydd nad ydych wedi cadw cofnod cywir o’r ffynhonnell.  Pe na bai’r  ddogfen hon ar gael mwyach, yna ni fyddai gennych chi gofnod o’r wybodaeth ac ni fyddai modd i chi ei defnyddio yn eich traethawd. Mae’n hanfodol cadw cofnod. (gweler yr adran “Sut i ddod o hyd i’r wybodaeth sydd ei hangen arnoch i lunio Rhestr Gyfeirnodau” yn Adran 4).
Ceir enghreifftiau’n ddiweddarach yn y canllawiau hyn o’r wybodaeth y dylech chi ei chofnodi ar gyfer pob math o adnodd a ddefnyddir gennych.  

2. Dyfynnu Awduron o fewn Testun Aseiniad
Dyfynnu un awdur
Dyfynnu awduron yn uniongyrchol yn eich testun
Mae’n bosibl y byddwch eisiau cyfeirio at awdur yn uniongyrchol trwy ddatgan ei fod wedi dweud neu ddynodi rhywbeth penodol.
Er enghraifft: 

Maentumia Cummins (2000) fod dwyieithrwydd cytbwys yn gallu cynnig manteision deallusol a gwybyddol i ddisgyblion.
Sylwer yma fod y dyddiad mewn cromfachau ar ôl enw’r awdur.
Dyfynnu awduron yn anuniongyrchol yn y testun
Yn y fan hon rydych chi’n gwneud gosodiad ac yna’n dyfynnu cyfeirnod fel tystiolaeth.
Er enghraifft:
Credir bod dwyieithrwydd cytbwys yn cynnig manteision deallusol a gwybyddol i ddisgyblion (Cummins, 2000).
Yma mae’r awdur a’r dyddiad mewn cromfachau ar ôl i’r gosodiad gael ei wneud. 

Dyfynnu mwy nag un awdur yn uniongyrchol yn y testun
Er enghraifft:
Yn ôl Cummins (2000) a Clarkson (1992), mwyaf y datblygir dwyieithrwydd cytbwys, mwyaf  tebygol yw’r manteision gwybyddol.
Cefnogir y farn hon gan  Bialystok (1988) a Dawe (1983). 
Dyfynnu mwy nag un awdur
Dyfynnu mwy nag un awdur yn anuniongyrchol yn y testun 

Er enghraifft:
Awgryma nifer o awduron fod dwyieithrwydd yn arwain at fanteision gwybyddol a deallusol (Cummins, 2000; Dawe, 1983; Clarkson, 1992). 

Cofiwch, os ydych chi’n nodi bod rhywbeth yn farn gyffredin neu fod nifer o awduron wedi awgrymu safbwynt, yna mae’n rhaid i chi ddyfynnu nifer o awduron lle rydych wedi darllen y wybodaeth hon.
Dau awdur ar gyfer yr un gwaith 
Pan mae dau awdur ar gyfer yr un gwaith, dylid nodi’r ddau yn y testun: 

Er enghraifft:
Dyfynnu awduron yn uniongyrchol yn y testun 
Canfu Swain a Lapkin (2001) yn eu papur ymchwil diweddar fod…….. 

Awgryma ymchwil Aitchison a Carter (2000) fod……..
Dyfynnu awduron yn anuniongyrchol yn y testun 

Dengys ymchwil ddiweddar nad yw plant yn meistroli’r defnydd o dreigladau yn gydamserol (Thomas a Gathercole, 2007).
Dyfynnu mwy na dau awdur
Mwy na dau awdur ar gyfer yr un gwaith 
Pan mae enwau nifer o awduron ar ffynhonnell (mwy na dau), dim ond yr awdur cyntaf sydd angen ei gyfeirnodi yn y testun gan roi ‘et al.’ ar ei ôl, sy’n golygu ‘ac eraill’: 

Er enghraifft:
Dyfynnu awduron yn uniongyrchol yn y testun 

Canfu Evans et al. (1995) fod …… 

Dyfynnu awduron yn anuniongyrchol yn y testun 

Canfu ymchwil ddiweddar fod …… (Evans et al., 1995)
Dim dyddiad?
Ar adegau prin iawn mae’n bosibl y cewch ddarn o wybodaeth sydd heb ddyddiad. 

Mewn achosion o’r fath rydych yn dangos hyn trwy nodi dyddiad anhysbys/dim dyddiad.
Dyfynnu awduron yn uniongyrchol yn y testun 

Mae Thomas (dyddiad anhysbys/dim dyddiad) wedi dangos…… 

Dyfynnu awduron yn anuniongyrchol yn y testun 
Dangosodd ymchwil arloesol (Smith, dyddiad anhysbys/dim dyddiad) fod..... 

Dylid gwneud pob ymdrech i ddod o hyd i’r flwyddyn gyhoeddi wrth ddefnyddio’r wybodaeth mewn aseiniad.
Rhifau Tudalennau

Defnyddio Rhifau Tudalennau 
Dyma’r rheol gyffredinol:- 
●
dylech bob amser ddefnyddio rhifau tudalennau wrth gyfeirio at ddyfyniadau uniongyrchol (gweler adran 3). 

 ●
os ydych chi’n aralleirio syniad neu fater penodol a geir ar dudalen neu mewn adran o lyfr neu erthygl, yna gellir nodi’r rhif(au) tudalen(nau) ar gyfer hwn hefyd.

Nid oes angen rhifau tudalennau bob amser wrth i chi aralleirio syniadau cyffredinol yn enwedig pan mae’r syniadau hyn yn ganolog i ddamcaniaeth neu waith awdur neu pan maent yn bwyntiau hollbwysig mae awdur yn eu hailadrodd trwy gydol y llyfr neu’r erthygl.
Dyma’r fformat wrth ddyfynnu rhifau tudalennau:
Dyfynnu awduron yn uniongyrchol yn y testun 

Dangosodd Grosjean (1982: 223) fod manteision meta-ieithyddol amrywiol i ddwyieithrwydd. 
Dyfynnu awduron yn anuniongyrchol yn y testun 

Ceir tystiolaeth bod manteision meta-ieithyddol amrywiol i ddwyieithrwydd (Grosjean, 1982: 223).

Mae 223 yn cyfeirio at rif y dudalen.
Dyfynnu sawl darn o waith gan yr un awdur 
Nifer o weithiau gan un awdur mewn blynyddoedd gwahanol 
Os oes mwy nag un cyhoeddiad gan awdur yn esbonio’r un pwynt ac mae’r gweithiau wedi’u cyhoeddi mewn blynyddoedd gwahanol, yna dylid dyfynnu’r cyfeirnodau mewn trefn gronolegol (y cynharaf yn gyntaf).
Er enghraifft: 

Dyfynnu awduron yn uniongyrchol yn y testun 

Trafodir agweddau cymdeithasol-ieithyddol ar ddyfudiad iaith gan Fishman (1990, 1991) sydd hefyd yn cynnig fframwaith ar gyfer gwrthdroi hynny.
Dyfynnu awduron yn anuniongyrchol yn y testun 
Agwedd gymdeithasol-ieithyddol a gafodd sylw manwl gan rai academyddion amlwg yw gwrthdroi dyfudiad iaith (Fishman, 1990, 1991).
Weithiau gall yr un awdur neu grŵp o awduron fod wedi cyhoeddi mwy nag un erthygl yn yr un flwyddyn.
Wrth ddyfynnu sawl darn o waith a gyhoeddwyd gan yr un awdur yn yr un flwyddyn mae angen eu gwahaniaethu trwy gynnwys llythyren fach ar ôl y flwyddyn ar gyfer pob cyhoeddiad.
Er enghraifft:
Trafodir gan Ytsma (2000a) ddatblygiad tairieithrwydd o fewn cyd-destun gwlad lle siaredir iaith leiafrifol, sef Ffrisia, a chyfeiria hefyd at brosiect a gynhaliwyd mewn ysgolion cynradd yn yr Iseldiroedd (Ytsma, 2000b).
Pan gyfeirir yn yr un man at nifer o weithiau a gyhoeddwyd yn yr un flwyddyn neu pan mae’r un awdur neu grŵp o awduron wedi gwneud yr un pwyntiau allweddol mewn nifer o gyhoeddiadau, gellir eu dyfynnu i gyd trwy gynnwys llythyren fach ar ôl y flwyddyn gyhoeddi. 

Er enghraifft:
Trafodwyd yr agwedd hon ar ddatblygiad dwyieithrwydd droeon gan Cummins (1992a,b,c).
3. Gwahanol ffyrdd o ddefnyddio cyfeirnodi yn eich gwaith.
Dyfyniadau

Dyfyniadau uniongyrchol
Weithiau mae darn o wybodaeth mor glir a defnyddiol yng nghyd-destun eich aseiniad nes eich bod chi eisiau ei ddyfynnu’n uniongyrchol.  Er enghraifft, rhywbeth rydych chi wedi’i ddarllen ac rydych chi eisiau ei gynnwys gair am air yn eich traethawd.  Dyma i chi ddyfyniad uniongyrchol, ac mae’n rhaid i chi ddangos mai dyfyniad uniongyrchol yw e yn eich traethawd.  Dim ond ychydig o ddyfyniadau uniongyrchol dylid eu defnyddio a hynny er mwyn pwysleisio rhywbeth.  Mae traethawd sy’n cynnwys un dyfyniad hir ar ôl y llall yn draethawd gwan ac nid yw’n caniatáu i chi ddangos eich sgiliau dadansoddi a gwerthuso.  Mae'n awgrymu nad ydych chi’n gallu gwneud synnwyr o’r gwaith eich hunan.  Defnyddiwch ddyfyniadau sy’n ystyrlon ac sy’n cefnogi’r dadleuon a’r pwyntiau rydych chi’n ceisio eu gwneud yn eich traethawd. Maen nhw’n dystiolaeth o’r syniadau rydych chi wedi’u trafod yn eich aseiniadau.  Fel rheol gyffredinol ni ddylech gynnwys mwy na dau ddyfyniad ar unrhyw dudalen mewn aseiniad.
Wrth gyfeirnodi dyfyniadau yn nhestun aseiniad.
Mae angen y canlynol ar gyfer pob dyfyniad:- 
●
cyfenw’r awdur
●
dyddiad cyhoeddi
●
y dudalen lle mae’r dyfyniad yn ymddangos mewn llyfr neu ffynhonnell arall
●
y dyfyniad ei hun mewn dyfynodau
Dyfyniadau byr (hyd at tua 30 o eiriau)  
Er enghraifft:
Maentumia  Jones (1993:12) ‘ nid drwy ddeddf gwlad yn unig y gwarchodir y Gymraeg; y mae’n rhaid wrth ewyllys y bobl yn ogystal.’
Mae’n bwysig herio dysgwyr er mwyn cynnal eu brwdfrydedd.  Un ffordd o wneud hyn yw trwy osod amrywiaeth o broblemau diddorol i fyfyrwyr eu datrys oherwydd ‘thinking can be very exciting and highly motivating for students’ (Cowley, 2004: xiii).
Dyfyniadau Hir (mwy na tua 30 o eiriau) 

Heriwyd rhai o gysyniadau’r presennol parthed y modd y gellir gwrthdroi dyfudiad iaith gan Williams (2010):

Language planning has to recognize two things. Firstly, it must depart from a preoccupation with the static concepts of language maintenance and language shift.This derives from a framework which is no longer tenable. It must recognise that language and culture are constantly dynamic concepts which affect all languages...Secondly, it must do more than think in terms of language objects and focus more on social processes including language as a social practice. 

(Williams, 2010: 29).
Sylwer bod y dyfyniad yn ymddangos ar wahân i brif destun y traethawd ac mae wedi’i fewnoli bob ochr. Yn wahanol i ran fwyaf eich traethawd, dylid defnyddio bylchiad sengl ar gyfer y dyfyniad hir. Felly, nid oes angen i chi ddefnyddio dyfynodau gyda dyfyniadau hir.
Dylai dyfyniadau fod yn ystyrlon a dylent ychwanegu at y pwyntiau sy’n cael eu gwneud.  Peidiwch â defnyddio dyfyniadau dim ond er mwyn cyrraedd cyfanswm y geiriau gofynnol neu oherwydd eich bod chi’n teimlo ei bod yn rhaid i chi. 

Aralleirio
Dyma’r hyn y byddwch chi’n ei wneud yn aml mewn traethodau ac aseiniadau eraill pan fyddwch yn cymryd y syniadau a’r egwyddorion rydych chi wedi’u darllen ac wedi gwrando arnynt a’u rhoi yn eich geiriau eich hun.  Mae’n gamsyniad eithaf cyffredin mai dyfyniadau uniongyrchol yn unig sydd angen eu cyfeirnodi.  Nid yw hyn yn wir.  Rhaid i unrhyw syniadau, damcaniaethau, safbwyntiau neu unrhyw wybodaeth a gymerwyd o rywle arall gael eu cyfeirnodi’n gywir.  Crefft ysgrifennu traethawd da yw gallu defnyddio eich arddull academaidd chi i weu syniadau a chanlyniadau ymchwil awduron eraill ynghyd. Serch hynny, mae’n rhaid i chi ddyfynnu’r holl awduron sydd wedi rhoi’r wybodaeth hon i chi oherwydd nid chi a greodd y damcaniaethau neu’r ymchwil a ddyfynnir.  A dweud y gwir, mae’n rhaid i chi ddefnyddio ymchwil pobl eraill i gefnogi’r materion rydych chi’n eu trafod mewn traethawd neu aseiniadau eraill.  

Er enghraifft, efallai eich bod yn darllen am Piaget a Vygotsky ac yn gyfarwydd iawn â’u gwaith, ond rhaid i chi bob amser ddyfynnu’n gywir ble rydych chi’n darllen am eu syniadau.  Dyma natur gwaith academaidd gydag academyddion yn gwrtais wrth ei gilydd, ac ni ddylent fyth gyflwyno gwaith rhywun arall fel gwaith eu hunain.
Enghraifft o ddarn o destun gydag aralleirio:- 
Bu’n duedd yn hanesyddol i gysylltu dwyieithrwydd ag anfanteision gwybyddol gydag ymchwilwyr gwahanol ar ddechrau’r ganrif (Saer,1923; Saer, Smith & Hughes, 1924) yn adlewyrchu safbwynt Laurie (1890) ar ddiwedd y ganrif flaenorol bod dwyieithrwydd yn arwain at ddryswch meddyliol. Dyma’r cyfnod a elwir gan Baker (2002) yn “ gyfnod yr effeithiau niweidiol.” Er i ymchwil “cyfnod yr effeithiau niwtral” (Baker, 2002) ddangos gwendidau’r ymchwil flaenorol (Pintner & Arsenian, 1937), bu’n rhaid aros i ganlyniadau Peal & Lambert (1962) ymddangos cyn y gellid honni unrhyw fanteision penodol, sef yr hyn a gadarnhawyd yn ddiweddarach gan eraill (Swain, 1972; Doyle et al., 1978; Bialystok, 1987a & 1987b).
4. Rhestr Gyfeirnodau a Llyfryddiaeth
Wrth ddyfynnu testun, nid yw’r hyn a drafodwyd hyd yma o unrhyw werth o gwbl heb restr gyfeirnodau neu lyfryddiaeth ar ddiwedd eich aseiniad, yn darparu set lawn o fanylion am bob ffynhonnell rydych wedi’i dyfynnu yn eich aseiniad.
Mae Rhestr Gyfeirnodau yn rhestr o’r wybodaeth rydych wedi’i defnyddio yn eich traethawd a rhaid i bob awdur a ddyfynnwyd gyfateb yn union i’r casgliad o ffynonellau yn eich rhestr ar ddiwedd eich aseiniad.
Mae Llyfryddiaeth yn rhestr o bob darn o wybodaeth rydych wedi’i defnyddio hyd yn oed os nad yw’n ymddangos yn nhestun eich aseiniad.
Mae Ysgol y Gymraeg ac Astudiaethau Dwyieithrwydd yn defnyddio dull y Rhestr Gyfeirnodau a Llyfryddiaeth, a dyma’r dull y dylech ei ddilyn yn eich holl aseiniadau.
Paratoi Rhestr Gyfeirnodau / Llyfryddiaeth

Sut i ddod o hyd i’r wybodaeth sydd ei hangen arnoch i lunio Rhestr Gyfeirnodau 

Bydd y wybodaeth sydd ei hangen yn ymddangos ar y llyfr, erthygl, fideo, papur newydd, DVD neu ffynhonnell arall a ddefnyddiwch.  Rhaid i chi fod yn dditectif a sicrhau eich bod yn dod o hyd i’r holl wybodaeth sydd ei hangen i lunio Rhestr Gyfeirnodau / Llyfryddiaeth briodol. Felly, wrth ysgrifennu eich aseiniadau byddai’n syniad da:-
●
cadw llyfr nodiadau, cardiau mynegeio neu ddogfen elecronig, a phob tro 
y byddwch chi’n defnyddio unrhyw wybodaeth, nodwch y manylion 
cyfeirnodi’n llawn.  Os gwnewch chi hyn, ni chollwch ddeunydd pwysig  a                                                         gallwch ddod o hyd  iddo’n hawdd eto os bydd eisiau;
●
teipiwch eich Rhestr Gyfeirnodau / Llyfryddiaeth ar gyfer pob aseiniad wrth 
i chi fynd yn eich blaen. Peidiwch â gadael y gwaith o deipio’r Rhestr 
Gyfeirnodau/ Llyfryddiaeth tan y funud olaf oherwydd dyma pryd y bydd 
gwallau teipio dwl yn ymddangos a phethau’n cael eu hepgor o’ch gwaith.
Bydd yr adran nesaf yn egluro sut i gyflwyno Rhestr Gyfeirnodau / Llyfryddiaeth gywir ac yn disgrifio’r fformat angenrheidiol.  Mae’r defnydd o atalnodi a chromfachau wrth lunio Rhestr Gyfeirnodau yn bwysig iawn.  Fe allwch golli marciau am gyflwyniad esgeulus nad yw yn dilyn y cyfarwyddyd hwn yn fanwl gywir. 

Beth bynnag yw ffynhonnell y deunydd rydych chi’n ei ddefnyddio, mae’n arferol nodi’r awdur (boed yn berson neu sefydliad) a’r dyddiad yn y testun a gosod y cyfeirnod llawn yn y Rhestr Gyfeirnodau / Llyfryddiaeth.  
4.1 Cyfeirnodi Llyfrau
Hanfodion Cyfeirnodi Llyfrau
Fformat i’w ddilyn:-
Coma ar ôl y cyfenw 

Atalnod llawn ar ôl llythyren gyntaf yr enw 

Teitl y llyfr mewn print italig (gyda atalnod llawn ar ddiwedd y teitl)
Man cyhoeddi (gyda cholon i ddilyn)
Cwmni cyhoeddi (yn llawn) (gyda choma i ddilyn)
Dyddiad (gydag atalnod llawn i ddilyn)
Er enghraifft: 
1 awdur 
Williams, G. The Knowledge Economy, Language and Culture. Bristol: Multilingual Matters, 2010.
2 awdur 
Extra, G. a Yagmur, K. Urban Multilingualism in Europe. Immigrant Minority Languages at Home and School. Clevedon: Multilingual Matters, 2004.
3 awdur 
Glass, G.V., McGaw, B. a Smith, M.L. Meta-analysis in Social Research. Beverley Hills: Sage, 1981.
Wrth i chi ychwanegu rhagor o awduron, rhoddir ‘a’ ar ôl llythyren gyntaf enw’r awdur olaf ond un yn hytrach na choma.
Yn y testun
Defnyddia Glass et al. (1981) dechneg feta-ddadansoddiad fel modd i gyfannu canlyniadau  astudiaethau ymchwil empeiraidd yn feintiol.
Yn y Rhestr Gyfeirnodau 
Extra, G. a Yagmur, K. Urban Multilingualism in Europe. Immigrant Minority Languages at Home and School. Clevedon: Multilingual Matters, 2004.
Glass, G.V., Mc Gaw, B. a Smith, M.L. Meta-analysis in Social Research. Beverley Hills: Sage, 1981.
Williams, G. The Knowledge Economy, Language and Culture. Bristol: Multilingual Matters, 2010.
Cyfeirnodi Llyfrau â Golygyddion
Mae llyfrau weithiau’n cael eu golygu, sy’n golygu bod gwahanol awduron wedi ysgrifennu gwahanol benodau yn y llyfr.
Os oes golygydd neu olygyddion gan lyfr rydych chi’n ychwanegu (gol.) neu (goln) ar ôl yr enw.
Er enghraifft:
Morris, D. (gol.) Welsh in the Twenty-First Century. Cardiff: University of Wales Press, 2010.

Garcia, O. a  Baker, C. (goln) Bilingual Education. An Introductory Reader.Clevedon: Multilingual Matters, 2007.
Pan fyddwch yn defnyddio llyfr wedi ei olygu ac os mai dim ond rhai penodau yr ydych wedi eu defnyddio, y rhain yw’r rhai dylid cyfeirio atynt yn y Rhestr Gyfeirnodau / Llyfryddiaeth. 
Er enghraifft:
Jones, H.M. ‘Welsh Speakers: Age Profile and Out -Migration’. Yn D. Morris (gol.)

Welsh in the Twenty-First Century. Cardiff: University of Wales Press, 2010, tt.118-147.
Sylwer yn yr enghraifft hon eich bod yn rhoi rhifau tudalennau’r bennod a ysgrifennwyd gan Jones.
Yn nhestun eich traethawd byddwch naill ai’n dyfynnu Jones (2010) yn uniongyrchol neu’n anuniongyrchol (Jones, 2010).
Cyfeirnodi Llyfrau sydd â Sawl Argraffiad
Yn aml iawn mae llyfrau poblogaidd neu lyfrau defnyddiol iawn yn cael eu hailgyhoeddi ac mae’n bwysig eich bod yn nodi pa argraffiad rydych wedi’i ddarllen:-
Er enghraifft:
Wrth gyfeirnodi 2il argraffiad llyfr.
Baker, C. Foundations of Bilingual Education and Bilingualism. (2il arg) Clevedon:

Multilingual Matters, 2002.
Os mai argraffiad cyntaf o lyfr ydyw does dim angen ychwanegu unrhyw wybodaeth am argraffiad y llyfr. 

Dyfynnu eilaidd
Mae nifer o werslyfrau yn defnyddio enghreifftiau o ffynonellau eraill. Er enghraifft, os ydych wedi darllen am Fishman, mae’n debygol eich bod wedi darllen am ei waith mewn gwerslyfrau neu erthyglau yn hytrach na’i weithiau ysgrifenedig gwreiddiol. 

Dylech wneud hyn yn glir yn eich testun:-
Er enghraifft:
Dyfynnu’n uniongyrchol 

Cafwyd trafodaeth gan Cummins (1976) (dyfynnwyd yn Baker, 2002 :166) am Ddamcaniaeth y Trothwy.
neu
Dyfynnu’n Anuniongyrchol 

Trafodir datblygiad dwyieithrwydd cytbwys drwy gyfeirio at Ddamcaniaeth y Trothwy (Cummins, 1976, dyfynnwyd yn Baker, 2002 : 166).
 Wrth wneud hynny, rydych chi ond yn dyfynnu yn y Rhestr Gyfeirnodi / Llyfryddiaeth y llyfr rydych wedi’i ddarllen:- 

Baker, C. An Introduction to Bilingual Education and Bilingualism. Clevedon: Multilingual Matters, 2002.
4.2 Cyfeirnodi Llyfrau Electronig
Llyfrau Electronig (E-lyfrau)
Mae’r fformat ar gyfer cyfeirnodi llyfrau electronig yn debyg i’r fformat ar gyfer llyfrau confensiynol.
Rhoddir yr awdur, dyddiad a rhif y dudalen (os yn briodol) yn y testun yn yr un ffordd â gyda llyfr confensiynol.
Er enghraifft:
(Dean, 2008:56) 
Mae’r dyfyniad ar gyfer llyfr electronig mewn Rhestr Cyfeirnodi yn dilyn yr un fformat ag unrhyw lyfr arall, ond rydych chi’n cofnodi’r dyddiad y defnyddioch chi'r e-lyfr a manylion y cyfeiriad gwefan (URL) perthnasol, yn ogystal â nodi mai e-lyfr ydyw.
Er enghraifft:
Dean, J. Managing the Primary School: Educational Management

Series. London: Routledge, 2002. [e-lyfr]. Ar gael yn http://www.netLibrary.com/Reader [Darllenwyd: 7 Ebrill 2004].
Marshall, G.  In Praise of Sociology. London: Unwin Hyman, 1990. [e-lyfr]. Ar gael yn: http://www.swan.ac.uk/lis/information_gateway/ebooks/marshall/ 
[Darllenwyd : 24 Mawrth 2004]. 

4.3 Cyfeirnodi Erthyglau Cylchgronau
Cylchgronau
Mae cylchgronau neu gyfnodolion yn gyhoeddiadau a gyhoeddir bob wythnos, mis, chwarter ayb.  Maen nhw’n rhai academaidd a adolygir gan gymheiriaid sy’n golygu bod gwaith a gyhoeddir yn y cylchgrawn wedi cael ei farnu a’i archwilio gan arbenigwyr cyn caniatáu iddo gael ei gynnwys yn y cyhoeddiad. Cyfeirir at y cylchgronau hyn weithiau fel cyfnodolion. 
Fel arfer mae pob cylchgrawn yn cynnwys o leiaf 6 erthygl wahanol bob tro mae’n cael ei gyhoeddi. Er enghraifft, gall Cylchgrawn Addysg Cymru gynnwys tua 8 erthygl yn amrywio o erthyglau am ddatblygiad iaith a darpariaeth ieithyddol i erthyglau ar agweddau  rheolaethol a hanesyddol ar addysg yng Nghymru..  Cyhoeddir pob erthygl gan wahanol ymchwilwyr ac arbenigwyr yn y byd addysgiadol. 

O ganlyniad byddwch yn aml ond yn defnyddio rhai o’r erthyglau rydych chi’n eu darllen mewn cylchgrawn penodol yn hytrach na’r cylchgrawn cyfan. Er enghraifft, os oes gennych ddiddordeb mewn  agweddau gwybyddol ar ddwyieithrwydd, yna byddwch yn darllen erthyglau o wahanol gylchgronau sy’n ymchwilio i’r maes hwn.
Rhaid i chi felly ddynodi yn eich Rhestr Gyfeirnodau / Llyfryddiaeth yn union pa erthyglau (a elwir weithiau’n bapurau) rydych wedi’u darllen o’r holl erthyglau posibl a geir yn y gwahanol argraffiadau o gylchgrawn. 
Fformat i’w ddilyn (argra
ffu cyfnodolion / siwrn
alau):
Awdur(on)
Coma ar ôl y cyfenw 
Atalnod llawn ar ôl llythyren gyntaf yr enw 

Enw’r erthygl mewn dyfynodau sengl (gyda choma i ddilyn)
Enw’r cylchgrawn mewn print italig (gyda choma i ddilyn)
Rhif y gyfrol os yw wedi’i nodi (gyda choma i ddilyn)
Y rhifyn os yw wedi’i nodi (gyda choma i ddilyn)
Mis neu amser y flwyddyn os yw wedi’i nodi (gyda choma i ddilyn)
Blwyddyn (gyda choma i ddilyn)
Tudalennau (gydag atalnod llawn i ddilyn)
Defnyddir tt. i nodi tudalennau ac rydych chi’n nodi tudalen gyntaf ac olaf yr erthygl a ddefnyddiwyd gennych. 

Er enghraifft:
Peal, E. & Lambert, W.E. ‘The Relationship of Bilingualism to Intelligence’, Psychological Monographs, 76, 27,1962, tt.1-23.
Bain, B. & Yu, A. ‘Cognitive consequences of raising children bilingually.One parent one language’, Canadian Journal of Psychology, 34, 4, 1980, tt.304-313.
Somekh, B. a Davies, R. 'Towards a pedagogy for information technology', The Curriculum Journal, 2, 2, 1991, tt.153-70.
Fel arfer bydd y wybodaeth sydd ei hangen arnoch ar dudalen flaen yr erthygl benodol rydych chi’n ei defnyddio neu ym mhennyn neu droedyn yr erthygl. 
Fel gyda phob system gyfeirnodi, bydd yr awdur, y dyddiad a’r tudalen(nau)  yn ôl yr angen, yn mynd yn nhestun eich aseiniad.  
Er enghraifft:
Uniongyrchol

Peal & Lambert (1962)
Chalmers a Chaduduri (2004) 

Anuniongyrchol 

(Bain & Yu, 1980)
(Chalmers a Chaduduri, 2004)
4.4 Cyfeirnodi Cylchgronau Electronig
E-Gylchgronau
Mae e-gylchgronau’n cael eu cyfeirnodi yn yr un modd â chylchgronau papur confensiynol ond rydych chi’n ychwanegu’r manylion canlynol :-
[Ar-lein]
Cyfeiriad gwe
Dyddiad darllen 

Weithiau yn y math hwn o erthygl ni fydd tudalennau gan nad ydynt yn ymddangos ar y sgrin.  Os nodir tudalennau, rhaid i chi eu hychwanegu at eich Rhestr Cyfeirnodi / Llyfryddiaeth.
Er enghraifft:
Jenkins, R. Clashing wit
h caching.
 Ariadne, 21,10
 Medi, 1989. [Ar-lein]. Ar gael yn: http://www.ariadne.ac.uk/issue21/web-cache/ 
[Darllenwyd: 2 Rhagfyr 2004].
Powers, D. E. a Kaufman, J.C. ‘Do standardized tests penalize deep-thinking, creative, or conscientious students? Some personality correlates of Graduate Record Examinations test scores.’
 Intelligence, 32, 2003, tt.145-153. [Ar-lein]. Ar gael yn: http://www.sciencedirect.com/  [Darllenwyd: 24 Mai 2007].
Fel arfer byddwch chi’n defnyddio gwybodaeth o lyfrau, erthyglau cylchgronau, e-lyfrau ac e-gylchgronau.  Fodd bynnag mae ffynonellau eraill y gallech eu defnyddio weithiau.  Mae’r adran nesaf yn darparu rhai enghreifftiau defnyddiol. 
4.5 Cyfeirnodi Gwefannau
Gwefannau  

Dylech fod yn ofalus wrth ddefnyddio gwefannau.  Dylech ond ddefnyddio gwefannau mae’ch darlithwyr wedi’ch cynghori chi i’w defnyddio, neu rai sy’n debygol o fod yn ddibynadwy megis:-
 .ac.uk
.gov.uk
Ni ddylech fyth ddefnyddio safle Wikipedia yn eich aseiniadau gan nad yw ei gynnwys bob amser yn fanwl gywir. Os nad ydych yn siŵr, dylid gofyn i’ch darlithydd neu aelod o staff y llyfrgell.
Cyfeirnodi Gwefannau
Fformat i’w ddilyn:
Enw’r awdur neu sefydliad
Teitl yr erthygl (mewn dyfynodau sengl)
Dyddiad (gydag atalnod llawn i ddilyn)
Enw’r safle rhyngrwyd
Gwe gyfeiriad yn llawn
Darllenwyd ar - dyddiad [mewn cromfachau sgwâr]
Enghraifft 1
Petaech chi eisiau cyfeirnodi’r safle canlynol:
http://webspace.ship.edu/cgboer/piaget.html
oedd yn cynnwys erthygl a ysgrifennwyd gan C.G. Boeree
Yn nhestun eich traethawd byddech yn nodi:
Astudiodd Piaget epistemoleg enetig, sef astudiaeth o ddatblygiad gwybodaeth (Boeree, 2006).  

Yn eich Rhestr Gyfeirnodau byddech yn nodi:
Boeree, C.G. ‘Personality Theories. Jean Piaget 1896-1980’ 2006. http://webspace.ship.edu/cgboer/piaget.html [Darllenwyd: 18 Tachwedd 2008].
Enghraifft 2 

Pan nad ydych chi’n gallu dod o hyd i’r awdur, defnyddiwch enw’r sefydliad. 

Petaech chi eisiau cyfeirnodi’r safle canlynol gan y BBC:-
http://www.bbc.co.uk/news/magazine-11304255

Yn nhestun eich traethawd byddech yn nodi:
Rhoddwyd sylw amlwg gan y cyfryngau yn ddiweddar i ddyfodol ieithoedd lleiafrifol yn dilyn cynhadledd ryngwladol a gynhaliwyd ym Mhrifysgol Cymru: Y Drindod Dewi Sant.
Yn eich Rhestr Gyfeirnodau byddech yn nodi:
BBC ‘ Are dying languages worth saving’ Medi 2010.

http://www.bbc.co.uk/news/magazine-11304255 [Darllenwyd: 15 Medi 2010].

Enghraifft 3
Petaech chi eisiau cyfeirnodi’r safle canlynol gan yr NHS:-
http://www.nhs.uk/news/2008/11November/Pages/Tomatoesandfertility.aspx
Yn nhestun eich traethawd byddech yn nodi:
Mae tomatos wedi cael eu cysylltu â chynnydd mewn ffrwythlondeb (NHS, 2008).
Yn eich Rhestr Gyfeirnodau byddech yn nodi:
NHS ‘Tomatoes and Fertility’ Tachwedd 2008. http://www.nhs.uk/news/2008/11November/Pages/Tomatoesandfertility.aspx [Darllenwyd: 18 Tachwedd 2008].
Os oes gennych fis a blwyddyn ar gyfer erthygl ar wefan dylech ddefnyddio’r ddau.
Enghraifft 4
Os nad ydych yn gallu dod o hyd i awdur na sefydliad ar gyfer gwefan, yna:- 

Yn eich Traethawd:
Awgryma ymchwil fod chwarae yn bwysig ar gyfer datblygiad plant (Awdur anhysbys, 2008).
Yn y Rhestr Gyfeirnodau:
Awdur anhysbys. ‘Play and Children’ 2008. http://www.goearlyyears.pdf.76789 [Darllenwyd: 18 Tachwedd 2008].
Enghraifft 5
Os na allwch ddod o hyd i ddyddiad ar gyfer erthygl ar wefan:-
Yn nhestun eich traethawd:
Mae dysgu yn yr awyr agored yn rhoi nifer o sgiliau echddygol bras pwysig i blant (Jones, dyddiad anhysbys).
Yn y Rhestr Gyfeirnodau:
Jones, E.  ‘Outdoor learning’ dyddiad anhysbys.  http://www.goearlyyears.pdf.76789 [Darllenwyd: 18 Tachwedd 2008].
Os na allwch ddarganfod yr awdur, y sefydliad neu’r dyddiad, dylid osgoi’r wefan.
4.6 Cyhoeddiadau gan lywodraethau a sefydliadau eraill 

Mae rhai adroddiadau’n cael eu hysgrifennu gan sefydliad neu adran o’r llywodraeth.
Er enghraifft gellir cyfeirnodi dogfen ddiweddar y Strategaeth Addysg Cyfrwng-Cymraeg fel a ganlyn:-
Adran Plant, Addysg, Dysgu Gydol Oes a Sgiliau. Strategaeth Addysg Cyfrwng-Cymraeg. Caerdydd: Llywodraeth Cynulliad Cymru, 2010.
Yn nhestun yr aseiniad byddech yn dyfynnu’r awdur a’r dyddiad,  yn yr achos hwn:
(Adran Plant, Addysg, Dysgu Gydol Oes a Sgiliau, 2010) neu (APADGOS, 2010).
Os ydych chi wedi agor yr adroddiad ar-lein yna rydych chi’n ychwanegu manylion perthnasol y we. 
Er enghraifft:
Adran Plant, Addysg, Dysgu Gydol Oes a Sgiliau. Strategaeth Addysg Cyfrwng-Cymraeg. Caerdydd: Llywodraeth Cynulliad Cymru, 2010. Ar gael yn: http://wales.gov.uk/dcells/publications/curriculum_and_assessment/arevisedcurriculumforwales/foundationphase/foundtation2008-e.pdf?lang=en [Darllenwyd: 4 Mehefin 2010].
Papurau llywodraeth

Er enghraifft:

Yn y Rhestr Gyfeirnodau:

Papur gwyn: 

Department of Education and Science. Curriculum
 11-16. London: HMSO
 (1977).
Papur gwyrdd: 
Department of Health
 Our Healthier Nation:
 a contract for health. Cm 3854. London: Stationery Office, 1998. 

Deddf Seneddol: 

Great Britain
 National Health Service and Community Care Act 1990. Chapter 19. London,
 HMSO, 1990. 

Mewn testun:

(Great Britain
 National Health Service and Community Care Act, 1990).
4.7 Cyfeirnodi Papurau Newydd
Papurau newydd
Fformat i’w ddilyn:
Awdur (on) 
Teitl yr erthygl (mewn dyfynodau sengl)
Teitl y Papur newydd (mewn print italig) wedi ei ddilyn gan y rhifyn os bod angen (mewn cromfachau crwn)

Dyddiad a Mis (gyda cholon i ddilyn)
Tudalen(nau) (gyda choma i ddilyn)
Blwyddyn (gydag atalnod llawn i ddilyn)
Er enghraifft: 
Gibson, O. a Plunkett, J. ‘Public doubt over licence fee for declining BBC’ The Guardian 21 Gorffennaf: t.2, 2004.
Os yw’r erthygl papur newydd ar-lein yna rydych chi’n ychwanegu manylion perthnasol y we. 
Er enghraifft:
Gibson, O. a Plunkett, J. ‘Public doubt over licence fee for declining BBC’ The Guardian 21 Gorffennaf: t.2, 2004. [Ar-lein].  Ar gael yn: http://www.guardian.co.uk/456789 [Darllenwyd: 24 Mai 2007].
4.8 Cyfeirnodi Rhaglenni Teledu / Radio
Rhaglenni Teledu / Radio
Fformat i’w ddilyn:-
Teitl y Rhaglen (mewn print italig gydag atalnod llawn i ddilyn)
Rhif yr Episod (os yw ar gael) (gydag atalnod llawn i ddilyn)
Teitl yr Episod (mewn dyfynodau)
Sianel (gydag atalnod llawn i ddilyn)
Dyddiad llawn (gydag atalnod llawn i ddilyn)
Amser darlledu (gydag atalnod llawn i ddilyn)
Yn y testun:
Yn yr achos hwn, yn nhestun eich aseiniad ni fyddech yn dyfynnu awdur ond yn hytrach enw rhaglen.
Horizon (2004)
(Horizon, 2004)
Yn y Rhestr Gyfeirnodau:_
Horizon. Episod 25.’Climate Change’ BBC2. 30 Awst 2004. 2100 o’r gloch.
Cyfweliad Teledu / Radio
Yn y testun:
Datganodd Jones (2006) “outdoor play benefits children by allowing them to explore their creativity in a stimulating and diverse arena.” 

Rhoddir dyfynodau dwbl i’r dyfyniadau hyn oherwydd rydych chi’n cyfeirio at eiriau a siaradwyd yn y rhaglen yn hytrach na dyfyniadau ysgrifenedig. 

Enghraifft mewn Rhestr Gyfeirnodau 
Jones, R. ‘Cyfweliad’ Yn: Playtime. BBC4. 22 Gorffennaf 2006. 1800 o’r gloch.
4.9 Cyfeirnodi Ffilm / Fideo neu DVD
Ffilm / Fideo / DVD
Fformat i’w ddilyn: 
Teitl (mewn print italig gydag atalnod llawn i ddilyn)
Enw’r Cyfarwyddwr (os yn briodol) (gydag atalnod llawn i ddilyn)
Lle (gydag atalnod llawn i ddilyn)
Cwmni Cynhyrchu (gyda choma i ddilyn)
Dyddiad Rhyddhau (gydag atalnod llawn i ddilyn)
Fformat y Cyfrwng [mewn cromfachau sgwâr] gydag atalnod llawn i ddilyn
Yn y Rhestr Gyfeirnodau/Llyfryddiaeth:
Ffilm
Whatever Happened to Baby Jane? Cyfarwyddwyd gan Robert Aldrich. USA
:
Warner Bros, 1962. [Ffilm: 35mm].
Fideo
Reading with Colour: A Film about MearesIrlen Syndrome. Essex
: Sylva
Cynyrchiadau mewn cydweithrediad ag University of Essex Visual Perception Unit, 2000. [Fideo: VHS].
Health for All Children 3: the video. London
: Child Growth Foundation, 2004. [Fideo: VHS].
DVD

Blade Runner: the Director’s Cut. (19
92) Cyfarwyddwyd gan Ridley Scott. USA
: Warner Bros, 1992. [DVD].
Yn y testun rydych chi’n dyfynnu enw’r ffilm neu’r DVD / fideo gyda’r dyddiad yn hytrach nag awdur.
Er enghraifft:
Yn y testun:
(Reading with Colour: A Film About MearesIrlen Syndrome, 2000).
4.10 Papurau a Chyflwyniadau mewn Cynadleddau
Fformat i’w ddilyn:
Awdur
Teitl y papur (mewn dyfynodau sengl)
Teitl y gynhadledd (mewn print italig gydag atalnod llawn i ddilyn)
Trefnwyr y gynhadledd (gyda choma i ddilyn)
Lleoliad y gynhadledd (gydag atalnod llawn i ddilyn)
Dyddiad y gynhadledd (mewn cromfachau)
Blwyddyn (gydag atalnod llawn i ddilyn)
Os ydy’r papur ar gael ar lein dylid cynnwys manylion mynediad 
Er enghraifft: 
Yn y Rhestr Gyfeirnodau
Jones, M. ‘Sliding into the swamp? A Study of Newly Qualified Teachers

Engaging in Critical Reflection upon Their Practice’ Hawaii International Conference

on Education. University of Hawaii, Honolulu, U.S.A. (3-6 Ionawr)
, 2004.
Yn y testun:
Fe ymchwiliodd Jones (2004) i brofiadau athrawon newydd.

Fe ymchwiliodd y prosiect arloesol yma i brofiadau athrawon newydd (Jones, 2004).
4.11 E-bost 
E-bost
Fformat i’w ddilyn:
Awdur yr e-bost (anfonwr)
Testun (mewn print italig gydag atalnod llawn i ddilyn)
e-bost at enw’r derbynnydd [mewn cromfachau sgwâr] 
Dyddiad yr e-bost (mewn cromfachau gydag atalnod llawn i ddilyn)
Enghraifft yn y Rhestr Gyfeirnodau:  
Steel, L. Harvard Referencing. [e-bost at Tinney, G.] (3 Mai 2010). 
Yn y testun:
(Steel, 2010)
Rhaid i chi gael caniatâd gan y person(nau) arall dan sylw cyn dyfynnu e-bost 
4.12 Traethodau ymchwil heb eu cyhoeddi
	(i) O fewn testun aseiniadau, trafodir traethodau ymchwil sydd heb eu cyhoeddi yn yr un modd â llyfrau cyhoeddedig (gweler  canllawiau adran 2 uchod) e.e.

Dyfynnu awduron yn uniongyrchol yn eich testun

Cyfeiria Lewis (1999) at ffactorau a fu’n llesteirio twf a datblygiad addysg ddwyieithog.

Ceir gan Williams (1994) arfarniad methodolegol o’r dysgu a’r addysgu mewn cyd-destunau uwchradd dwyieithog.
Dyfynnu awduron yn anuniongyrchol yn y testun

Gydag eithriadau (Williams,1994), gellir maentumio mai prin fu’r ymdrech a wnaethpwyd i arfarnu’r fethodoleg honno.
Haerwyd mai prosesau ‘normadol-ailaddysgol’ a fu wrth wraidd y newid a arweiniodd at y twf hwnnw yn ddiweddarach (Lewis,1999).
(ii) Nodir wrth restru’r cyfeirnodau / llyfryddiaeth, ynghyd â’r manylion arferol:  
(a) y ffaith na chyhoeddwyd y traethawd ymchwil 
(b) y radd a ddyfarnwyd am yr ymchwil

(c) enw’r sefydliad a ddyfarnodd y radd 

(ch) y lleoliad lle yr astudiwyd ar gyfer y radd honno e.e.
Lewis, H.G. Astudiaeth o Dwf Addysg Ddwyieithog yng Nghymru hyd at 1988, 
Cyfrol 1.Traethawd Ph.D. heb ei gyhoeddi. Aberystwyth: Prifysgol Cymru, 1999.

Williams, C. Arfarniad o Ddulliau Dysgu ac Addysgu yng Nghyd-destun Addysg Ddwyieithog Uwchradd. Traethawd Ph.D.heb ei gyhoeddi. Bangor: Prifysgol Cymru,1994.


5. Rhestr Gyfeirnodau / Llyfryddiaeth 
Dylai'r cyfeirnodau a ddefnyddiwch drwy gydol testun eich aseiniad gael eu rhestru yn nhrefn yr wyddor yn ôl cyfenw’r awdur ac enw’r sefydliad. 
Rydych chi’n llunio un rhestr. Does dim angen gwahaniaethu rhwng y gwahanol fathau o gyfeirnodau.  Felly, mae llyfrau, erthyglau cylchgronau, gwefannau ac unrhyw ffynonellau eraill yn ymddangos ar un rhestr. 
Yn atodol mae darn o destun ffug enghreifftiol gyda rhestr gyfeirnodau er mwyn i chi weld sut y dylai darn o ysgrifennu academaidd edrych gyda system gyfeirnodi wedi’i defnyddio’n gywir. Sylwer y dylai’r Rhestr Gyfeirnodau / Llyfryddiaeth ddechrau ar dudalen newydd gyda theitl.  Bydd y bylchiad llinellau a ddefnyddir i lunio’r rhestr yr un peth â’r hyn a ddefnyddir yn eich traethawd (bylchiad 1.5).  Mae pob cyfeiriad yn dechrau ar linell newydd yn union o dan y cyfeirnod o’i flaen.  
Darn o draethawd ffug 
Mae sawl astudiaeth ymchwil wedi dynodi bod plant yn meithrin nifer o sgiliau a phriodoleddau pwysig (yn cynnwys hyder, hunan-barch, sgiliau echddygol, a dysgu lefel uwch) wrth iddynt gael y cyfle i chwarae mewn amgylchedd awyr agored (Evans, 2007a; Jones, 2007; Singh, 2003). Ceir consensws mewn ymchwil ddiweddar fod profiadau a chwarae yn yr awyr agored yn galluogi plant i gyrraedd eu potensial llawn (Harper, 2007; Marion, 2008; Murphy, 2008). Amlygir hyn yn arbennig o dda yng ngwaith Singh (2003).
What better opportunity than playing in nature to allow children to exercise, take part in discovery learning, be creative, learn about their place in the world and engage with their natural landscape.  There are many temptations such as television, video / DVD and computer games which serve to keep children indoors.  However, none of these activities can provide the social, environmental and cultural benefits of playing in the great outdoors, be that the back yard, park or nature reserve.

                                                                                                         (Singh, 2003:34)
Ceir nifer o enghreifftiau o leoliadau gofal plant yn ymgymryd â gwaith sy’n hybu chwarae awyr agored (Jones, 2007a; Singh, 2003; Tilbury, 2007). Un enghraifft o’r fath yw’r lleoliad gofal plant yn Llancradog, De Cymru, ysgol feithrin i blant rhwng dwy a phump oed. Amlygodd astudiaeth ymchwil arsylwadol gan Jones ac Evans (2008) fod gan y plant a dderbyniai gyfleoedd i chwarae yn yr awyr agored yn y feithrinfa well sgiliau echddygol, gan gynnwys cydgysylltiad llaw a llygad.  Dynodai’r un astudiaeth fod gan blant well sgiliau cymdeithasol gan gynnwys parodrwydd i gymryd rhan mewn gweithgareddau grŵp (Jones ac Evans, 2008). Arsylwyd ar blant ‘playing and working on tasks together even though they had only met a few minutes earlier’ (Jones ac Evans, 2008: 126).
Awgryma llenyddiaeth ymchwil o Ddenmarc fod nifer o fanteision cymdeithasol a manteision iechyd i blant sy'n cymryd rhan mewn rhaglenni estynedig o chwarae yn yr awyr agored (Johansen, 2005; Merrick et al., 2003; Thomas, 2005). Defnyddiwyd y gweithgareddau hir sefydledig o ddysgu a chwarae yn yr awyr agored yn Nenmarc fel model ar gyfer arfer da ar draws Cymru (Evans, 2007b).  Mae mentrau megis y rhaglen Ysgolion Coedwig yn seiliedig ar nifer o ddamcaniaethau dysgu trwy brofiadau a amlygwyd yn yr astudiaethau yn Nenmarc (Johansen, 2005; Merrick et al., 2003).  Mae profiadau’r awdur ei hun o brosiect Ysgol Goedwig wedi atgyfnerthu nifer o’r darganfyddiadau mewn llenyddiaeth ddiweddar. Darparai prosiect Ysgol Goedwig a luniwyd ar gyfer plant y blynyddoedd cynnar (dwy i bump oed) ym Mrechfa amgylchedd ysgogol lle'r oedd modd i’r plant ddatblygu galluoedd cymdeithasol a chorfforol drwy chwarae a dysgu trwy brofiadau. Amlygwyd tystiolaeth o’r sgiliau a ddatblygwyd yn Hwyl yr Ysgol Goedwig (2008).

Mae cyfeirnodi yn agwedd bwysig ar waith academaidd, ond mae angen ei ymarfer. Cofiwch ofyn os ydych angen cymorth. Mi fedrwch ymweld â’r Ganolfan Adnoddau Dysgu i drefnu ymgynghoriad Sgiliau Gwybodaeth.
�dyfynnu?


�cylchgronau?


�dyfynodau?


�coma?


�coma?


�Coma?


�italig?


�Coma a dim cromfachau o gwmpas y dyddiad?


�atalnod llawn?


�italig?


�atalnod llawn a’r teitl mewn italig?


�Colon?


�atalnod llawn a’r teitl mewn italig? (neu hepgor Great Britain yn y testun?)


�Atalnod llawn?


�Atalnod llawn?


�Atalnod llawn?


�oes angen y dyddiad fan hyn? 


�Atalnod llawn?


�Oes angen y coma?


�Italig?


�Atalnod llawn?


�coma


�Coma?





PAGE  
1

